**Κόνιτσα 31/08/2021**

**ΔΕΛΤΙΟ ΤΥΠΟΥ**

**ΣΥΓΧΑΡΗΤΗΡΙΑ ΔΗΜΑΡΧΟΥ ΚΟΝΙΤΣΑΣ ΝΙΚΟΛΑΟΥ ΕΞΑΡΧΟΥ ΣΤΟΥΣ ΕΠΙΤΥΧΟΝΤΕΣ ΤΩΝ ΠΑΝΕΛΛΑΔΙΚΩΝ ΕΞΕΤΑΣΕΩΝ**

Θερμά συγχαρητήρια σε όλους τους μαθητές που πέτυχαν την εισαγωγή τους στα Ανώτατα Εκπαιδευτικά Ιδρύματα της χώρας μας μετά την επίπονη δοκιμασία των Πανελλαδικών Εξετάσεων. Η επιτυχία τους αποτελεί επιστέγασμα μιας πολυετούς προσπάθειας και σηματοδοτεί την απαρχή της νέας πορείας τους στη ζωή με απώτερο στόχο την προσωπική, πνευματική και επαγγελματική εξέλιξή τους.

Θα ήθελα να ευχηθώ καλή και δημιουργική συνέχεια και στα παιδιά που έδωσαν τον αγώνα τους και δεν είχαν το επιθυμητό αποτέλεσμα και να επισημάνω ότι το Πανεπιστήμιο δεν είναι μονόδρομος. Εύχομαι με επιμονή και θέληση να παλέψουν και να δημιουργήσουν τις προϋποθέσεις για την επίτευξη των στόχων τους, αξιοποιώντας τις εναλλακτικές επιλογές που προσφέρονται.

Επιπλέον, συγχαρητήρια στους γονείς και στους εκπαιδευτικούς, οι οποίοι υπερβαίνοντας τις πολλές δυσκολίες, στάθηκαν πολύτιμοι συμπαραστάτες στην προσπάθεια των μαθητών.

Αγαπητά παιδιά, καλές σπουδές και καλή σταδιοδρομία με πολλές επιτυχίες στη ζωή σας.

Από το Γραφείο Δημάρχου